Микеланджело Буонароти
Повярвам ли на твойта вечно жива…

Превод от италиански: Драгомир Петров, 1970

chitanka.info

Повярвам ли на твойта вечно жива…[0]

Повярвам ли на твойта вечно жива

душа от поглед пръв, че слънце лятно

чрез огън ще ме възкреси стократно

така в смъртта на фениксите бива

подобно рис или сърна плашлива,

от злото в бяг към добрини обратно

към твоя смях и слово благодатно

притичал бих с душа нетърпелива.

Ала защо да плача, щом съзирам

на този светъл ангел вдън очите

покоят мой и мойто изцеление?

Не бих могъл преди — сега разбирам —

до него да летя из висините,

да следвам неговото просветление.

[0] Този сонет е написан върху писмото на Буджардини и е посветен на Кавалиери. — Б.пр. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.